Laufey (მუსიკოსი)

ლუფი ლინ ბინ იონსიდოტირი (; დ. 23 აპრილი, 1999, რეიკიავიკი, ისლანდია) — ისლანდიელი მომღერალი. მოიპოვა პოპულარობა 2020-იანი წლების დასაწყისში. დისკოგრაფია მოიცავს ჯაზით შთაგონებულ ტრადიციულ პოპს.

15 წლის ასაკში ისლანდიის სიმფონიურ ორკესტრთან ერთად ჩელოზე დაუკრა. ის იყო ფინალისტი 2014 წლის გადაცემაში Iceland's Got Talent, ხოლო მომდევნო წელს The Voice Iceland-ის ნახევარფინალისტი. 2021 წელს გამოუშვა სადებიუტო EP, Typical of Me და იმავე წელს დაამთავრა ბოსტონში ბერკლის მუსიკალური კოლეჯი. სადებიუტო ალბომი, Everything I Know About Love (2022), მოხვდა ისლანდიისა და შეერთებული შტატების ჩარტებში. შემდგომმა ალბომმა, Bewitched (2023) მოიგო საუკეთესო ტრადიციული პოპ ვოკალური ალბომის ჯილდო 66-ე ყოველწლიურ გრემის დაჯილდოებაზე. 

 ადრეული ცხოვრება 
ლუფი დაიბადა 1999 წლის 23 აპრილს რეიკიავიკში. მამა ისლანდიელია, დედა კი ჩინელი, წარმოშობით გუანჯოუდან. დედა კლასიკური მევიოლინეა, ხოლო ბაბუა, ლინ იაოჯი, ვიოლინოს პედაგოგი იყო ჩინეთის მუსიკის ცენტრალურ კონსერვატორიაში. ლუფი თვლის, რომ ამან ბიძგი მისცა მის სიყვარულს მუსიკის მიმართ. მას ჰყავს იდენტური ტყუპი და, სახელად იუნია ლინ იონსდოტირი, რომელიც მევიოლინე და მუსიკოსის კრეატიული დირექტორია.

ლუფი ორი წელი ცხოვრობდა ვაშინგტონში, 2008 წელს კი დაბრუნდა რეიკიავიკში. ფორტეპიანოზე დაკვრის სწავლა ოთხი წლის ასაკში დაიწყო, ხოლო ჩელოზე რვა წლის ასაკში. 2018 წელს დაამთავრა რეიკიავიკის მუსიკალური კოლეჯი. 15 წლის ასაკში ისლანდიის სიმფონიურ ორკესტრთან ერთად ჩელოზე დაუკრა. ისლანდიაში ყოფნისას მონაწილეობა მიიღო 2014 წლის Iceland's Got Talent-ში. მომდევნო წელს გამოვიდა The Voice Iceland-ში. იმ დროს ის ყველაზე ახალგაზრდა მონაწილე იყო კონკურსის ისტორიაში.

ლუფიმ დაამთავრა ბერკლის მუსიკალური კოლეჯი 2021 წელს. 2023 წლის ოქტომბრიდან ის ცხოვრობს ლოს-ანჯელესში.

 კარიერა 
2020 წლის 6 აპრილს გამოუშვა თავისი სადებიუტო სინგლი „Street by Street". სიმღერა გავიდა პირველ ადგილზე ისლანდიის რადიოში. მომდევნო წელს, 2021 წლის 30 აპრილს, გამოუშვა თავისი პირველი EP, „Typical of Me“. მასში შედის „Street by Street" და ექვს სხვა სიმღერა. ნამუშევრების უმეტესობა დაიწერა მისი კოლეჯის საერთო საცხოვრებლის ოთახში. როლინგ სტოუნმა განსაკუთრებით შეაქო ნამუშევარი „I Wish You Love". American Songwriter-მა EP შეიყვანა 2021 წლის საუკეთესო ალბომების სიაში. იმავე წელს, მუსიკოსი გამოვიდა ლონდონის ჯაზ ფესტივალზე. იმავე პერიოდში, იგი თანამშრომლობდა ლონდონის ფილარმონიულ ორკესტრთან. მათ გამოუშვეს კოლაბორაციული ნამუშევარი „Let You Break My Heart Again". ერთი თვის შემდეგ, მომღერალ დოდისთან ერთად გამოუშვა კიდევ ერთი სინგლი, „Love To Keep Me Warm".

მომდევნო წელს შეასრულა სიმღერა ჯიმი კიმელის შოუში. მან დაუკრა თავისი სიმღერა „Like the Movies" მისი სადებიუტო EP-დან, Typical of Me. ხუთი თვის შემდეგ, მისი სადებიუტო ალბომი, Everything I Know About Love, გამოვიდა 2022 წლის 26 აგვისტოს ლეიბლ AWAL-ის ეგიდით. ნამუშევარმა კრიტიკოსების მოწონება დაიმსახურა და გავიდა პირველ ადგილზე ბილბორდის ალტერნატიული ახალი შემსრულებლების ალბომების ჩარტში.

2023 წლის აგვისტოში ხელი მოაწერა გლობალურ საგამომცემლო ხელშეკრულებას Warner Chappell Music-თან (WCM). მეორე სტუდიური ალბომი, Bewitched, გამოვიდა 2023 წლის 8 სექტემბერს. ალბომს კრიტიკოსების მოწონება ხვდა წილად. ნამუშევარმა მუსიკოსს პირველი ნომინაცია და გამარჯვება მოუტანა გრემის ჯილდოზე, საუკეთესო ტრადიციული პოპ ვოკალური ალბომისთვის, სადაც მან ბილი ჯოელთან ერთად შეასრულა ნამუშევარი „Turn the Lights Back On".

 სტილი 
მიუხედავად იმისა, რომ  მუსიკოსზე გავლენა მოახდინა კლასიკურმა მუსიკამ და კლასიკურმა კომპოზიტორებმა, როგორიცაა ფრედერიკ შოპენი, მის სტილზე ყველაზე დიდი გავლენა იქონია ჯაზ მუსიკოსებმა, როგორებიც არიან ელა ფიცჯერალდი და ბილი ჰოლიდეი. მისი თქმით ფიცჯერალდმა, ჩეტ ბეიკერმა, ტეილორ სვიფტმა, ნორა ჯოუნსსმა და ადელმა ასევე დიდი გავლენა იქონიეს მის დისკოგრაფიაზე.

ლუფის მუსიკალური სტილი დებატების საგანი გახდა. მუსიკოსის თქმით მისი ნამუშევრები არის ჯაზისა და პოპის ნაზავი. ეროვნული საზოგადოებრივი რადიოს, ნიუ-იორკ თაიმსისა და სიდნეის მორნინგ ჰერალდის თქმით ლუფის დისკოგრაფია მოიცავს ჯაზის, პოპის, ბოსა ნოვასა და კლასიკური მუსიკის ელემენტებს.

 დისკოგრაფია 

 Everything I Know About Love (2022)
 Bewitched (2023)

 რესურსები ინტერნეტში 

 ოფიციალური საიტი

 სქოლიო 

კატეგორია:დაბადებული 23 აპრილი
კატეგორია:დაბადებული 1999
კატეგორია:ამერიკელი მომღერლები
კატეგორია:ისლანდიელი მომღერლები
კატეგორია:ამერიკელი ქალი მომღერლები
კატეგორია:ტრადიციული პოპ-მუსიკის მომღერლები
კატეგორია:XXI საუკუნის ამერიკელი ქალი მომღერლები
კატეგორია:ცოცხალი ადამიანები